El ministeri fiscal, d'ofici o a instància de qui hagi exercit l'acció penal, quan hi hagi indicis racionals de la comissió d'un delicte i el risc d'eludir o obstruir l'acció de la justícia per part del menor o d'atemptar contra els béns jurídics de la víctima, pot sol·licitar al jutge de menors, en qualsevol moment, l'adopció de mesures cautelars per a la custòdia i defensa del menor expedientat o per a la protecció deguda de la víctima.
Aquestes mesures poden consistir en l'internament en un centre en el règim adequat, llibertat vigilada, prohibició d'aproximar-se o comunicar-se amb la víctima o amb aquells dels seus familiars o altres persones que determini el Jutge, o convivència amb una altra persona, família o grup educatiu.
El jutge, escoltat el lletrat del menor, així com l'equip tècnic i la representació de l'entitat pública de protecció o reforma de menors, que han d'informar especialment sobre la naturalesa de la mesura cautelar, ha de resoldre sobre el que s'hagi proposat tenint en consideració especialment l'interès del menor.
La mesura cautelar adoptada es pot mantenir fins que es dicti sentència ferma.
Per a l'adopció de la mesura cautelar d'internament cal atenir-se a la gravetat dels fets, i també s'han de valorar les circumstàncies personals i socials del menor, l'existència d'un perill cert de fuga, i, especialment, el fet que el menor hagi comès o no amb anterioritat altres fets greus de la mateixa naturalesa.
El jutge de menors ha de resoldre, a instància del ministeri fiscal o de l'acusació particular, en una compareixença a la qual també han d'assistir el lletrat del menor, les altres parts personades, el representant de l'equip tècnic i el de l'entitat pública de protecció o reforma de menors, els quals han d'informar el jutge sobre la conveniència de l'adopció de la mesura sol·licitada en funció dels criteris consignats en aquest article.
En la compareixença el ministeri fiscal i les parts personades poden proposar els mitjans de prova que es puguin practicar a l'acte o dins de les vint-i-quatre hores següents.
El temps màxim de la mesura cautelar d'internament és de sis mesos, i es pot prorrogar, a instància del ministeri fiscal, amb l'audiència prèvia del lletrat del menor i mitjançant interlocutòria motivada, per tres mesos més com a màxim.
El ministeri fiscal, quan hi hagi indicis racionals de la comissió d'un delicte o el risc d'eludir o obstruir l'acció de la justícia per part del menor, pot sol·licitar al jutge de menors, en qualsevol moment, l'adopció de mesures cautelars per a la custòdia i defensa del menor objecte d'expedient.
Aquestes mesures poden consistir en internament en un centre, en el règim adequat, llibertat vigilada o convivència amb una altra persona, família o grup educatiu.
El jutge, oït el lletrat del menor, així com l'equip tècnic i la representació de l'entitat pública de protecció o reforma de menors, que han d'informar especialment sobre la naturalesa de la mesura cautelar, ha d'emetre resolució sobre la proposta prenent en consideració especialment l'interès del menor.
La mesura cautelar adoptada es pot mantenir fins al moment de la celebració de l'audiència que preveuen els articles 31 i següents d'aquesta Llei o durant la substanciació dels recursos eventuals.
Per adoptar la mesura cautelar d'internament, cal atenir-se a la gravetat dels fets, la seva repercussió i l'alarma social produïda, i sempre s'han de valorar les circumstàncies personals i socials del menor.
El jutge de menors ha de resoldre sobre la proposta del ministeri fiscal en una compareixença a la qual també han d'assistir el lletrat del menor i el representant de l'equip tècnic i el de l'entitat pública de protecció o reforma de menors, els quals han d'informar el jutge sobre la conveniència de l'adopció de la mesura sol·licitada, des de la perspectiva de l'interès del menor i de la seva situació processal.
En aquesta compareixença, el ministeri fiscal i el lletrat del menor poden proposar els mitjans de prova que es puguin practicar a l'acte o dins de les vint-i-quatre hores següents.
El temps màxim de durada de la mesura cautelar d'internament és de tres mesos, i es pot prorrogar, a instància del ministeri fiscal i mitjançant interlocutòria motivada, per tres mesos més com a màxim.